ഹരിയാനയില് മൂന്ന് പേരെ തട്ടിക്കൊണ്ടു പോയി ഒന്നരമണിക്കൂറിനുള്ളില് രക്ഷപ്പെടുത്തി പൊലീസ് ചണ്ഡിഗഡ്: ഹരിയാനയിലെ ഹിസാര് ജില്ലയില് നിന്ന് മൂന്ന് പേരെ തട്ടിക്കൊണ്ട് പോയി. വിവരമറിഞ്ഞ പോലീസ് തുടര്ന്ന് ഇവരെ ഒന്നര മണിക്കൂറിനുള്ളില് രക്ഷപ്പെടുത്തുകയും സംഭവത്തില് എട്ട് പേരെ അറസ്റ്റ് ചെയ്യുകയും ചെയ്തു. ഹരിയാന സ്വദേശികളായ മഹേന്ദ്ര , സഹോദരന് മിട്ടു, വിനോദ് എന്നിവരെയാണ് തട്ടിക്കൊണ്ടു പോയത്.ഇവരില് ഒരാളുടെ ബന്ധു പൊലീസില് പരാതി നല്കിയതോടെയാണ് സംഭവം പുറത്തറിയുന്നത്. ഹരിയാന സ്വദേശികളായ സന്ദീപ്, ബല്ജിത്ത്, സോനു, ചോട്ടു, സോഹന്ലാല്, ലക്ഷ്മിപൂര് സ്വദേശിയായ സോനു, സുരേന്ദ്ര തുടങ്ങിയവരാണ് പിടിയിലായത്. പ്രതികള് മോചനദ്രവ്യമായി 50 ലക്ഷം രൂപ ആവശ്യപ്പെട്ടതായും പരാതിയില് പറയുന്നു. പരാതി ലഭിച്ചതിനെ തുടര്ന്ന് അന്വേഷണത്തിനായി പ്രത്യേക സംഘങ്ങള് രൂപീകരിച്ച് പൊലീസ് നടത്തിയ തെരച്ചിലിലാണ് പ്രതികളെ മണിക്കൂറുകള്ക്കുള്ളില് പിടികൂടിയത്. മോചനദ്രവ്യത്തിനായി മഹേന്ദ്രയെ തട്ടിക്കൊണ്ടുപോകാന് ബല്ജിത്തും സുരേന്ദ്ര എന്ന സിന്ദറും കുറേ ദിവസങ്ങളായി പദ്ധതിയിട്ടിരുന്നതായി പ്രാഥമിക അന്വേഷണത്തില് വ്യക്തമായി.തട്ടിക്കൊണ്ടു പോയവരെ പ്രതികള് ആസാദ് നഗറിലെ ആളൊഴിഞ്ഞ വീട്ടില് പാര്പ്പിച്ചിരിക്കുകയായിരുന്നു. സംഭവത്തില് കൂടുതല് അന്വേഷണം നടക്കുകയാണെന്ന് പൊലീസ് അറിയിച്ചു.